COMISIWN FFINIAU A DEMOCRATIAETH LEOL CYMRU

CYFARFOD Y PWYLLGOR ARCHWILIO A SICRHAU RISG A GYNHALIWYD YN NHŶ HASTINGS, CAERDYDD A THRWY MICROSOFT TEAMS DDYDD GWENER
11 TACHWEDD 2022 (10:30 – 11:30)

Aelodau CFfDLC a oedd yn bresennol:	Michael Imperato trwy MS Teams (Cadeirydd), Frank Cuthbert (Aelod), Dianne Bevan (Aelod), Julie James trwy MS Teams (Aelod Annibynnol).

Cynrychiolydd Archwilio Cymru a oedd yn bresennol:	Julie Rees trwy MS Teams

Cynrychiolydd TIAA a oedd yn bresennol:		Helen Cargill trwy MS Teams

Cynrychiolydd Cymwysterau Cymru a oedd yn bresennol:	Sean Gaffney trwy MS Teams

Swyddogion CFfDLC a oedd yn bresennol:	Shereen Williams (Prif Weithredwr), Tom Jenkins trwy MS Teams (Pennaeth Polisi a Rhaglenni), David Burley (Pennaeth Busnes), David Carr (Rheolwr Cyllid).


1.	Ymddiheuriadau am Absenoldeb

1.1	Nid oedd unrhyw ymddiheuriadau am absenoldeb.


2.	Datganiadau Buddiannau

2.1	Nid oedd unrhyw ddatganiadau buddiannau.


3.	Cofnodion cyfarfod y Pwyllgor Archwilio a gynhaliwyd ar 25 Gorffennaf 2022

3.1	Penderfynwyd derbyn cofnodion cyfarfod y Pwyllgor a gynhaliwyd ar 25 Gorffennaf 2022 yn amodol ar ddiwygio paragraff 4.2 i gynnwys pwynt gweithredu ynglŷn â’r ffaith nad oedd yr Aelod Annibynnol wedi cwblhau hyfforddiant diogelwch TGCh.  Cytunwyd y byddai’r pwynt gweithredu’n cael ei ychwanegu at y cofnodion a’r Cynllun Gweithredu.
Gweithredu:  Rheolwr Cyllid    Erbyn:  30 Tachwedd 2022


4.	Materion yn Codi o’r Cyfarfod Blaenorol

4.1	Nododd y Pwyllgor fod mwyafrif yr eitemau a oedd yn codi o’r cyfarfod blaenorol wedi cael eu cwblhau, bellach.

4.2	Nodwyd bod yr adroddiad yn datgan ar gam bod Frank Cuthbert wedi derbyn manylebau CFfDLC ar gyfer ymchwil annibynnol, ond daeth i’r amlwg na fu hyn yn bosibl gan nad oedd y Panel Cydnabyddiaeth Ariannol Annibynnol wedi’i drafod eto.  Cytunwyd y dylai’r Cynllun Gweithredu gael ei ddiwygio yn unol â hynny.
Gweithredu:  Rheolwr Cyllid    Erbyn:  30 Tachwedd 2022

4.3	O ran y pwynt gweithredu ynglŷn ag adroddiadau Diogelwch TGCh Cymwysterau Cymru yn cynnwys unrhyw effaith ar Gofrestr Risg TGCh CFfDLC, esboniodd Sean Gaffney y gallai ddarparu arbenigedd, gwybodaeth a chyngor TGCh yn unig, ac na fyddai’n briodol iddo ymwneud â rheoli risgiau CFfDLC.

4.4	Nododd y Pwyllgor yn ffurfiol fod Frank Cuthbert wedi cael ei enwebu’n Hyrwyddwr TGCh CFfDLC.

4.5	Cynigiodd y Pwyllgor y dylid rhoi cyflwyniad i aelodau CFfDLC ar sut mae arolygon cymunedol yn cael eu cynnal.  Cytunwyd y byddai hyn yn cael ei drefnu ar gyfer cyfarfod CFfDLC ym mis Ionawr 2023.
Gweithredu:  Pennaeth Polisi a Rhaglenni    Erbyn:  26 Ionawr 2023

4.6 	O ran y pwynt gweithredu ynglŷn â chynnal ymarferion adolygu manwl o feysydd risg, roedd y Pwyllgor o’r farn y dylid cynnal un yng nghyfarfod nesaf y Pwyllgor Archwilio a Sicrhau Risg yn ymwneud â pharatoadau CFfDLC ar gyfer ymgymryd â gwaith y Panel Cydnabyddiaeth Ariannol Annibynnol a’r Senedd, er y nodwyd nad oedd y safbwynt ynglŷn â’r gwaith ychwanegol hwn wedi’i gwblhau’n derfynol eto.  Cytunwyd y byddai adolygiad manwl yn cael ei drefnu ar gyfer cyfarfod y Pwyllgor Archwilio a Sicrhau Risg ym mis Chwefror 2023 ar waith y Panel Cydnabyddiaeth Ariannol Annibynnol/ Senedd oni bai bod yr Ysgrifenyddiaeth yn amlygu pwnc addas arall a oedd yn fwy sefydledig.
Gweithredu:  Prif Weithredwr   Erbyn:  9 Chwefror 2023


[bookmark: OLE_LINK1][bookmark: OLE_LINK2]5.	Adroddiad Diogelwch Data a TGCh

5.1	Nododd y Pwyllgor na fu unrhyw ddigwyddiadau diogelwch data ar gyfer 2022-23 hyd yma.

5.2	Nododd y Pwyllgor yr adroddiad diogelwch TGCh a gyflwynwyd gan Sean Gaffney.  Rhoddodd grynodeb o’r seiberfygythiadau mwyaf diweddar a amlygwyd gan y Ganolfan Seiberddiogelwch Genedlaethol ac esboniodd mai’r un a oedd yn cyflwyno’r bygythiad mwyaf arwyddocaol i CFfDLC oedd ymgyrch we-rwydo barhaus a amlygwyd gan Microsoft a oedd yn ceisio adnabod a thargedu unigolion mewn sefydliadau.  Roedd efelychiadau gwe-rwydo parhaus yr adran TGCh a oedd wedi’u hanelu at staff yn helpu i liniaru’r bygythiad hwn.

5.3	Roedd sgôr Amlygiad Seiberddiogelwch CFfDLC wedi codi o isel i ganolig oherwydd bod y diweddariadau i feddalwedd ddiogelwch ar draws dyfeisiau Surface Pro CFfDLC yn cael eu cyflwyno fesul cam fel na fyddai’r holl beiriannau allan o wasanaeth ar yr un pryd.  Pan fyddai’r diweddariad diogelwch hwn wedi’i osod ar yr holl beiriannau, byddai’r sgôr Amlygiad Seiberddiogelwch yn gostwng i isel unwaith eto.

5.4	Adroddodd Sean fod achrediad Hanfodion Seiber a Mwy CFfDLC wedi cael ei adnewyddu am flwyddyn arall ym mis Gorffennaf 2022.  Rhoddodd wybod i’r Pwyllgor fod y meini prawf ar gyfer Hanfodion Seiber y flwyddyn nesaf wedi newid i gynnwys staff sy’n gweithio gartref a defnyddio dyfeisiau personol, ac felly fe allai gymryd mwy o amser i’w gwblhau.

5.5	Adroddwyd y byddai hyfforddiant gloywi diogelwch TGCh yn cael ei gynnal yn fuan ar gyfer staff ac aelodau.


6.	Cynllun Gwaith 2022-23 y Pwyllgor Archwilio a Sicrhau Risg

6.1	Nododd y Pwyllgor y Cynllun Gwaith ar gyfer 2022-23.

6.2	Rhybuddiodd Julie Rees y Pwyllgor o’r posibilrwydd efallai na fyddai Cynllun Archwilio allanol 2022-23 ar gael mewn pryd ar gyfer cyfarfod y Pwyllgor Archwilio a Sicrhau Risg ar 9 Chwefror 2023, a nodwyd hynny gan yr aelodau.

6.3	Roedd y Pwyllgor o’r farn y dylai’r ymarferion adolygu manwl fod yn anffurfiol ac na ddylid eu cynnwys yng Nghynllun Gwaith blynyddol y Pwyllgor.  Cytunwyd y byddai’r Pwyllgor Archwilio a Sicrhau Risg yn cynnal yr ymarferion adolygu manwl a’u hatgyfeirio i CFfDLC pe byddai angen.


7.	Archwilio Mewnol – Adroddiadau Archwilio Canol Blwyddyn 2022-23

[bookmark: _Hlk159427260]7.1	Adroddodd Helen Cargill fod y gwaith archwilio a wnaed ym mis Medi a mis Hydref 2022 wedi ymdrin â Rheolaethau Ariannol Allweddol a Chydymffurfio â Diogelu Data TGCh, er nad oedd yr adroddiad archwilio ar gyfer Cydymffurfio â Diogelu Data TGCh wedi cael ei gwblhau’n derfynol mewn pryd ar gyfer y cyfarfod.

7.2	Ystyriodd y Pwyllgor yr adroddiad archwilio terfynol ar yr archwiliad o Reolaethau Ariannol Allweddol a nodwyd bod sgôr Sicrwydd Sylweddol wedi cael ei rhoi ac na wnaed unrhyw argymhellion archwilio.

7.3	Nodwyd bod yr adroddiad Sicrwydd Rheolaethau Mewnol Cryno (SICA) yn datgan y byddai’r archwiliadau diwedd blwyddyn yn ymdrin â Pharhad Busnes, Cwynion, ac Arolygon Etholiadol a Seneddol.

7.4	Diolchodd y Cadeirydd i Helen Cargill am ei hadroddiad.


8.	Holiadur Hunanasesu’r Pwyllgor Archwilio a Sicrhau Risg

8.1	Nododd y Pwyllgor holiadur hunanasesu’r Pwyllgor Archwilio a Sicrhau Risg ar gyfer 2022-23 a’r cynnig bod yr hunanasesiad yn cael ei ohirio tan gyfarfod mis Chwefror fel y byddai’r aelodau wedi bod yn eu swyddi am flwyddyn lawn o gyfarfodydd Pwyllgor.  Cytunwyd y byddai’r hunanasesiad yn cael ei ddosbarthu yng nghyfarfod mis Chwefror 2023 i’w gwblhau erbyn cyfarfod mis Gorffennaf 2023.
Gweithredu:  Rheolwr Cyllid    Erbyn:  9 Chwefror 2022

8.2	Nodwyd nad oedd yr holiadur hunanasesu’n cynnwys arweiniad ar rai o’r cwestiynau ynglŷn â sgiliau a gofynion.  Cytunwyd y byddai rhywfaint o arweiniad yn cael ei roi i’r aelodau ar gwblhau’r holiadur.
Gweithredu:  Rheolwr Cyllid    Erbyn:  9 Chwefror 2022


9.	Argymhellion Archwilio – Adroddiad Cynnydd

9.1	Ystyriodd y Pwyllgor y cynnydd ar yr argymhellion archwilio mewnol ac allanol a oedd yn weddill.

9.2	Disgwyliwyd i’r argymhellion archwilio mewnol a oedd yn weddill o 2020-21 ynglŷn â chyfarwyddiadau desg ar gyfer yr arolwg etholiadol gael eu gweithredu erbyn mis Ionawr 2024.

9.3	Roedd argymhelliad archwilio allanol 2022-23 ynglŷn â gwirio’r gofrestr Asedau i sicrhau mai dim ond asedau a waredwyd sy’n cael eu dileu o’r gofrestr yn agos iawn at gael ei weithredu.


10.	Adroddiad Rheoli Risg

10.1	Rhoddwyd ystyriaeth i’r polisi a’r cofrestrau risg presennol.  Adroddwyd ar fanylion y newidiadau a wnaed i’r cofrestrau risg Corfforaethol a Gweithredol ers y cyfarfod Pwyllgor diwethaf, ac fe’u nodwyd.


11.	Adnodd Defnyddiol i Asesu Risg (HART)

11.1	Nododd y Pwyllgor yr adroddiad ar y sefyllfa bresennol ynglŷn â chynnydd CFfDLC â HART.  Adroddwyd bod y Cadeirydd a’r Aelod Annibynnol wedi cymryd rhan mewn gweithdy HART a gynhaliwyd gan Lywodraeth Cymru.
	[derbyniwyd sleidiau’r Gweithdy HART ac fe’u dosbarthwyd i’r aelodau wedi hynny]

12.	Adroddiad Monitro’r Gyllideb

12.1	Nododd y Pwyllgor gofnodion yr adroddiad ar y gyllideb a gyflwynwyd i gyfarfod y Comisiwn ar 19 Hydref 2022.

12.2	Nodwyd bod y gyllideb yn parhau i ddilyn tuedd ddiweddar yr ychydig fisoedd diwethaf ac y byddai tanwariant ar ddiwedd y flwyddyn.


13.	Rhoddion a Lletygarwch – Adroddiad a Datganiadau

13.1	Nododd y Pwyllgor na wnaed unrhyw ddatganiadau o roddion neu letygarwch ers y cyfarfod blaenorol.


14.	Cwynion

14.1	Nododd y Pwyllgor na dderbyniwyd unrhyw gwynion ers y cyfarfod blaenorol.  Trafodwyd yr hyn sy’n gyfystyr â chŵyn ffurfiol, a chytunwyd y byddai Polisi Cwynion CFfDLC yn cael ei gynnwys o dan yr eitem gwynion ar agenda cyfarfod mis Chwefror ar gyfer ystyriaeth yr Aelodau.
Gweithredu:  Rheolwr Cyllid    Erbyn:  9 Chwefror 2022


15.	Adroddiad a Pholisïau Chwythu’r Chwiban a Thwyll 

15.1	Nododd y Pwyllgor na fu unrhyw achosion o chwythu’r chwiban na thwyll ers y cyfarfod blaenorol.


16.	Adroddiad Rhyddid Gwybodaeth

16.1	Nododd y Pwyllgor y ceisiadau Rhyddid Gwybodaeth a dderbyniwyd rhwng 14 Gorffennaf a 2 Tachwedd 2022.


17.	Unrhyw Fater Arall

17.1	Adroddodd Shereen Williams fod CFfDLC wedi ystyried Papur Gwyn Llywodraeth Cymru a’r unig effaith ar y Pwyllgor fyddai newid ei enw i’r Pwyllgor Archwilio a Llywodraethu, yr oedd CFfDLC wedi cytuno arno.

17.2	Rhoddodd Julie Rees wybod i’r Pwyllgor fod Archwilio Cymru wedi cyhoeddi adroddiadau yn ymdrin â materion fel yr Effaith ar Gydraddoldeb a Seiberddiogelwch, a chynigiodd y gallai adroddiadau o’r fath gael eu cynnwys fel eitem sefydlog i’w hystyried yng nghyfarfodydd y Pwyllgor yn y dyfodol.  Cytunwyd y byddai adroddiadau Archwilio Cymru yn cael eu cynnwys fel eitem sefydlog ar agendâu’r Pwyllgor yn y dyfodol.
Gweithredu:  Rheolwr Cyllid   Erbyn:   9 Chwefror 2023 


18.	Dyddiad y Cyfarfod Nesaf

18.1	Dyddiad y cyfarfod nesaf oedd 9 Chwefror 2023 am 09:30.

